**COLEGIUL NAŢIONAL «ECATERINA TEODOROIU» –TÂRGU-JIU**

**Catedra de limba și literature română – limba latină**

**R AP O RT**

**privind activităţile Catedrei de limba şi literatura română – limba latină**

**în anul şcolar 2013-2014**

Având în vedere programa şcolară, programul managerial al Colegiului Naţional «Ecaterina Teodoroiu»  şi recomandările pe linie de specialitate transmise de ISJ Gorj, Catedra de limba şi literatura romană – limba latină a desfăşurat, în anul şcolar 2013-2014, o activitate susţinută, reflectată în rezultatele obţinute pe plan local şi naţional, la diferite competiţii, concursuri, olimpiade.

1.În primul rând s-a avut în vedere parcurgerea integrală şi ritmică a materiei, la toate clasele şi specialităţile, conform planificărilor semestriale şi obiectivelor propuse ; folosirea unui bogat material didactic ; îmbogățirea fondului de carte școlară atât la biblioteca liceului cât și la sala de limbă și literatură română. S-au avut în vedere, în realizarea efectivă a materiei planificate, atât conținuturile cât și competențele generale și specifice în predarea și însușirea limbii și literaturii române :

-utilizarea corectă și adecvată a limbii române în producerea și receptarea mesajelor în diferite situații de comunicare,

-folosirea instrumentelor de analiză stilistică și structurală a diferitelor texte literare și nonliterare,

-argumentarea în scris sau oral a propriilor opinii asupra unui text literar sau nonliterar (nonficțional).

2.S-a avut, de asemenea, în vedere aplicarea unor metode active, intens participative, în vederea însuşirii corecte de către elevi a normelor de ortografie şi punctuaţie, a deprinderilor de lectură, a capacităţii de a realiza texte nonliterare, a cultivării constante a gustului pentru lectură şi studiu. În acest sens un accent deosebit s-a pus pe folosirea corectă a lucrărilor normative, solicitându-se elevilor, după posibilități, procurarea (împrumutarea) acestora : *DEX*-ul, *Îndreptarul ortografic, ortoepic și de punctuație al limbii române, DOOM 2, Dictionarul de neologisme*, Dictionare de sinonime, omonime, paronime etc.

3.În primele ore ale semestrului I s-au dat teste de evaluare inițială, discutându-se apoi la clasă în vederea recuperării unor cunoștințe și a unor noi metode și procedee de lucru.

4.S-a îndrumat lectura suplimentară a elevilor, solicitându-se realizarea caietului de lecturi suplimentare, a portofoliului personal la limba și literatura română, în care se regăsesc rezumate și lecturile suplimentare, comunicate la fiecare clasă, la început de an școlar.

5.S-au organizat la nivelul colegiului diferite acţiuni de promovare a cărţii, în colaborare cu Biblioteca şcolii şi pentru decernarea premiilor în cadrul festivităţii de sfârşit de an şcolar, prin Asociaţia Părinţilor din unitate. S-a urmărit permanent antrenarea unui număr cât mai mare de elevi în promovarea lecturii de specialitate, prin întocmirea fişelor de lectură atât la Biblioteca şcolii noastre (unde sunt înscrişi peste 800 elevi) cât şi la Biblioteca Judeţeană ,,Christian Tell”.

6.Periodic au avut loc întâlniri cu scriitori și lansări de carte la care au participat în mod deosebit elevii cu aptitudini de creație literară – acțiuni realizate fie în cadrul școlii, fie la Biblioteca Județeană „Christian Tell” sau Centrul de Cultură și Artă „Constantin Brâncuși”.

7.Permanent s-a avut în vedere antrenarea elevilor în pregătirea şi susţinerea concursurilor şi olimpiadelor şcolare, la care s-au obţinut rezultate bune şi foarte bune.Menţionăm următorii elevi participanți la Concursul de limbă, comunicare și literatură română „Mihai Eminescu” – Etapa Județeană, ianuarie 2014 : Predescu Maria, cl. X – locul I (cu participare la națională), Țiu Mihai, cl. X – locul II (cu participare la națională unde a obținut mențiune), Brașoavă Dana, cl. XI – locul II, Oiță Daniela, cl. X – locul III. Și mențiuni obținute de : Dolofan Georgiana (IX), Voichița Andreea, Nan Georgiana (cl. X), Udrescu Elena, Cârjan Raluca (cl. XI), Alexandrescu Ionela (cl. XII). De îndrumarea acestora s-au ocupat profesorii : Manciu Ionela, Marilena Pârvulescu, Lungu Adriana, Cârlugea Zenovie

La olimpiada judeteana de limba latină a participat eleva Mazăre Dorela (cl.X), obținând o merituoasă mențiune (prof. Filip Ramona Mihaela).

8.Potrivit graficelor, s-a desfășurat pregătirea elevilor de clasa a XII-a în vederea susţinerii examenului de bacalaureat, la care colegiul nostru a înregistrat o promovabilitate de 98% în sesiunea din vară.

9.S-a editat un nou număr al revistei*STUDIUM (1-2, 2014),*conținând materiale aparținând elevilor și unor cadre didactice. Revista a obţinut la etapa judeţeană *Locul I,* loc pe care și l-a adjudecat și la Concursul Național al Revistelor Școlare, obținând titlul de *Laureat.*

10.Periodic, echipe de elevi de la colegiul nostru au participat la diferite acțiuni organizate la nivel de municipiu și județ, precum Concursul de eseuri ,,Mihai Eminescu” organizat de Biblioteca Judeţeană «Christian Tell », cu prilejul Zilei Naţionale a Culturii Române, la 15 ianuarie 2014, de Centrul Județean pentru Conservarea și Promovarea Culturii Tradiționale Gorj (Festivalul Internațional „Tudor Arghezi”, 20-22 mai 2014), Teatrul Dramatic „Elvira Godeanu” (Concursul de teatru școlar).

11.Creaţiile literare (poezie, proză, dramaturgie, eseuri) ale elevilor noştri au obţinut premii valoroase atât la la Concursul Judeţean de Creaţie Literară organizat de ISJ Gorj, la 10 mai 2014, cât şi la etapa naţională, din partea MEC, primind diplome şi favoarea de a fi publicaţi în revista *Săgetătorul* . La etapa județeană a ***Concursului de creație literară «Tinere condeie»*** s-au obținut următoarele premii :

**Locul I** : Bâzoc Diana (XII) – pentru debut în volum, „La țărmul pleoapei” (poezie), Vlădulescu Denisa Andreea – grupaj de poezii și reportaj (XII), Brașoavă Dana Ștefania – grupaj de poezie (XI), Zamfir Mihai Adrian – nuvelă (XI H), Popa Emil Alexandru – teatru (XIA) ; **Locul II** : Iriza Alexandra, XII C (eseu), Torop Denisa, XII C (eseu), Becheru Ionela, XII C (eseu), Brașoavă Dana Ștefana – proză (XI) . **Locul III** : Mănoiu Ionela - grupaj poezie (XIC), Ciobotea Elena, XI C (poezie), Gâra Elena Andrada – grupaj poezie (XIH), Dajulescu Simena, XII C (eseu).

12.La Concursul Naţional de Creație Literară, de la nivelul ministerului, au obținut **Premiul I** pentru debut în volum elevele : **Vlădulescu Denisa Andreea** (XII C), autoarea plachetei lirice *Cu planeta în cer*(Ed. Contrafort, Craiova, 2013) și eleva Brașoavă Dana Ștefania (XI), care au participat pe perioada de vară în Tabăra școlară de creație literară de la Ciric – Iași.

13.Un alt aspect al activității catedrei privește antrenarea elevilor cu vocaţie la activităţile Filialei de Ştiinţe Filologice Gorj, în cadrul căreia şi-au citit propriile creaţii elevele  sus-menționate.

Tot în cadrul **Filialei de Filologie**, au fost editate trimestrial 4 numere ale revistei de cultură *Portal-MĂIASTRA,* editată în parteneriat cu Centrul Județean pentru Conservarea și Promovarea Culturii Tradiționale Gorj, în paginile căreia au fost promovate lucrări ale profesorilor și elevilor noștri. Aflată în al 10-lea an de existență, la numărul 40, revista a obținut în primăvara anului 2014 „egida Uniunii Scriitorilor din România”. Sub această specificație au apărut déjà două numere ( 2 și 3), urmând să pregătim nr. 4 în această toamnă.

14.Menționăm, de asemenea, participarea membrilor catedrei la activitățile Cercului metodic de specialitate, la unele inspecții școlare în municipiu și județ, precum și la desfășurarea testelor naționale / examenului de bacalaureat.

Acestea toate constituie partea cea mai vizibilă a activităţii desfăşurate de catedra de limba şi literatura română – limba latină în anul şcolar 2013-2014.

Responsabil de catedră

*Prof. dr. Zenovie Cârlugea*

*Septembrie 2014*